Brattalid
Store norske leksikon,Historie,Arkeologi,Nordisk arkeologi
Brattalid er navnet på en tidligere gård i nåværende Narsaq kommune på Grønland. Den var Eirik Raudes gård og Grønlands største høvdingsete i norrøn tid.
Stedet ligger ved fjorden Tunulliarfik (Eiriksfjorden) rundt 40 kilometer nordøst for Narsaq tettsted og heter i dag Qassiarsuk. Gården ble delvis utgravd i 1920-årene sammen med andre gårdsanlegg i Austerbygd, under ledelse av de danske arkeologene Poul Nørlund og Aage Roussell. En større kirkeruin fra omkring 1300 ble undersøkt, samt en langstrakt hustomt, «Eiriks hall».I 1960-årene gravde man blant annet ut den eldste kjente kirken på Grønland, den såkalte Thjodhilds kirke. Den har vært ytterst beskjeden, rundt 2 × 3,5 meter og bygd av gresstorv. Kirken kan dateres til begynnelsen av 1000-tallet, og det antas at den er reist av Thjodhild, Eirik Raudes hustru.Nærmere 100 graver er også undersøkt ved kirken, og skjelettrester viser en gjennomsnittshøyde for menn på 171 centimeter og kvinner på 156 centimeter. Les mer i Store norske leksikon Eirik Raude Austerbygd Grønlands eldre historie